**Informatīvais ziņojums**

**"Par 2018. gada 11.-12. oktobra Eiropas Savienības Tieslietu un iekšlietu ministru padomē izskatāmajiem jautājumiem"**

# 2018. gada 11.-12. oktobrī Luksemburgā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme). Padomes sanāksmes tieslietu sadaļā ir ietverti šādi leģislatīvie darba kārtības jautājumi:

1. **Priekšlikums direktīvai par preventīvās pārstrukturēšanas regulējumu, otro iespēju un pārstrukturēšanas, maksātnespējas un saistību dzēšanas procedūru efektivitātes palielināšanas pasākumiem, un ar ko groza Direktīvu 2012/30/ES** *(vispārējā pieeja)*

2016. gada 22. novembrī Eiropas Komisija publicēja priekšlikumu Eiropas Parlamenta un Padomes direktīvai par preventīvās pārstrukturēšanas regulējumu, otro iespēju un pārstrukturēšanas, maksātnespējas un saistību dzēšanas procedūru efektivitātes palielināšanas pasākumiem, un ar ko groza Direktīvu 2012/30/ES (turpmāk – Priekšlikums).

Kopš 2017. gada par Priekšlikumu norisinās aktīvas diskusijas Eiropas Savienības (turpmāk – ES) Padomes darba grupās. 2018. gada 4. un 5. jūnijā ES Tieslietu un iekšlietu ministru padomē tika panākta daļēja vispārējā pieeja par Priekšlikuma III sadaļas *Parādsaistību dzēšana un diskvalifikācija* pantiem, par IV sadaļas *Pārstrukturēšanas, maksātnespējas un otrās iespējas efektivitātes palielināšanas pasākumi* pantiem un par V sadaļas *Pārstrukturēšanas, maksātnespējas un saistību dzēšanas procedūru uzraudzība* pantiem, kā arī saistītajām definīcijām un apsvērumiem.

2018. gada 26. septembra Pastāvīgo pārstāvju komitejas II sanāksmē dalībvalstis ir atbalstījušas Austrijas prezidentūras piedāvāto kompromisa redakciju attiecībā uz Priekšlikuma jautājumiem, par kuriem vēl nebija panākta daļēja vispārējā pieeja, tai skaitā par piekļuvi preventīvās pārstrukturēšanas regulējumam, praktizējošā speciālista obligātu iecelšanu, atsevišķu izpildes panākšanas darbību apturēšanu, kreditoru kategoriju noteikšanu un pārkategoriju piespiedu piemērošanu.

Austrijas prezidentūra vēlas panākt vispārējo pieeju par direktīvas Priekšlikumu, tāpēc dalībvalstis Padomes sanāksmē ir aicinātas paust viedokli par vispārējās pieejas apstiprināšanu.

Ņemot vērā, ka Austrijas prezidentūras sagatavotais kompromisa piedāvājums atbilst Latvijas interesēm, Latvija var atbalstīt sagatavoto Priekšlikuma tekstu.

Latvijas dalībai sanāksmē par Priekšlikumu ir sagatavota nacionālā pozīcija.

1. **Priekšlikums Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās** *(politiskas debates)*

Šā gada 17. aprīlī Eiropas Komisija nāca klajā ar priekšlikumu Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās (turpmāk – regulas projekts)[[1]](#footnote-1). Eiropas Komisija ierosina jaunus noteikumus, kas tiesībaizsardzības un tiesu iestādēm dos iespēju vieglāk un ātrāk iegūt elektroniskos pierādījumus, piemēram, mākonī izvietotus e-pastus vai dokumentus, kas tām nepieciešami, lai izmeklētu, sauktu pie atbildības un sodītu smagu noziedzīgu nodarījumu izdarītājus (piemēram, teroristus).

Izvērtējot regulas projektu ar ekspertiem Latvijā, Eiropas Savienības Padomes darba grupās, kā arī ar pakalpojumu sniedzējiem regulas projekta izpratnē, ir konstatēts, ka regulas projekts, neskatoties uz tā ambiciozo mērķi, nepadara pārrobežu elektronisko pierādījumu iegūšanu efektīvāku. Regulas projekts paredz tiešu sadarbību ar citas dalībvalsts pakalpojumu sniedzējiem, kā arī pienākumu šiem pakalpojumu sniedzējiem izvērtēt cilvēktiesības, privilēģijas un imunitāti attiecībā uz personu datiem. Jāņem vērā tas, ka saskaņā ar regulas projektā ietverto regulējumu ne visi Eiropas elektronisko pierādījumu sniegšanas rīkojumi nonāks līdz izpildes procedūrai – gadījumos, kad pakalpojuma sniedzējs laicīgi izpildīs rīkojuma prasības izpildes iestādei nebūs iespējas izvērtēt vai datus, kas tiek pieprasīti ar rīkojumu, aizsargā imunitāte vai privilēģijas saskaņā ar izpildes valsts tiesību aktiem, vai to izpaušana var ietekmēt izpildes valsts pamatintereses, piemēram, valsts drošību un aizsardzību. Ne izdevējvalsts, ne pakalpojuma sniedzējs, kā iepriekš minēts, nevarēs veikt šādu izvērtējumu.

**Latvija uzskata**, ka regulas projektā būtu nepieciešams paredzēt **lielāku izpildes valsts** (*enforcing state*) iesaisti pēc iespējas agrākā stadijā.  Latvija uzskata, ka paziņošanas procedūra padarīs sadarbības mehānismu efektīvāku, juridiski konkrētāku un paredzamu. Izpildes valsts iesaiste lieki nekavēs elektronisko pierādījumu iegūšanas procedūru.

Attiecībā uz Austrijas prezidentūras ierosināto kompromisa variantu, proti, paredzēt paziņojumu izpildes valstij tikai ar informatīvo raksturu, **Latvija vērtē negatīvi.** Latvija uzskata, ka šādā gadījumā tiks pazaudēts paziņošanas mērķis: noņemt slogu no pakalpojumu sniedzēja, kā arī aizsargāt izpildes valsts nacionālo drošību un cilvēktiesības.

**Neleģislatīvie jautājumi**

**Regula par Eiropas Prokuratūras izveidi**

Latvija šobrīd aktīvi strādā pie 2017. gada 20. novembra Regulas 2017/1939, ar ko īsteno ciešāko sadarbību Eiropas prokuratūras izveidei (turpmāk – EPPO regula), ieviešanas. Latvijas ekspertu darba grupa apzina nacionālos tiesību aktus, kuros būs nepieciešams veikt izmaiņas sakarā ar EPPO regulu, kā arī plānots sākt izstrādāt nepieciešamos likumprojektus (piemēram, grozījumus Kriminālprocesa likumā un Prokuratūras likumā). Dienaskārtībā ir arī jautājums, vai ļaut arī tiesnešiem pieteikties uz konkursu Eiropas prokurora un Eiropas deleģēto prokuroru amatam.

Vienlaikus Latvijas Republikas Tieslietu ministrijas un Ģenerālprokuratūras pārstāvji piedalās Eiropas Komisijas organizētās ekspertu grupās. Tomēr vēl joprojām ir daudz neatrisināti jautājumi, kā piemēram, sociālās garantijas Eiropas deleģētajam prokuroram. Turklāt, nav informācijas no Eiropas Komisijas par Eiropas Prokuratūras pagaidu administratīvā direktora konkursa rezultātiem, kā arī progresa attiecībā uz sludinājumu Eiropas Prokuratūras Galvenā prokurora amatam.

 **Savstarpējā atzīšana krimināllietās – Savstarpējas uzticēšanās veicināšana** *(viedokļu apmaiņa)*

Padomes sanāksmē Austrijas prezidentūra plāno viedokļu apmaiņu par savstarpējo atzīšanu krimināllietās, kā arī par dalībvalstu savstarpēju uzticēšanās veicināšanu. Austrijas prezidentūra izvirzījusi jautājumus par labākās prakses piemēriem dalībvalstīs, kādus praktiskus vai nacionālā regulējuma uzlabojumus dalībvalstis veikušas un kādas darbības dalībvalstis sagaidītu viena no otras savstarpējās uzticēšanās veicināšanai.

Kopumā izvērtējot starptautisko tiesisko sadarbību ar ārvalstīm jautājumos par spriedumu atzīšanu un izpildīšanu krimināllietās, Latvija nesaskaras ar lieliem problēmjautājumiem, kas varētu rasties tiesai izpildot citu dalībvalstu tiesiskās sadarbības lūgumus.

Latvijas tiesas, izvērtējot lūgumus par spriedumu atzīšanu un izpildi, vadās no starptautiskā regulējuma un nacionālās likumdošanas, līdz ar to labā prakse veidojas tiešā saziņā starp Latvijas un ārvalsts tiesu, iegūstot papildu dokumentus, informāciju vai skaidrojumus.

Latvija regulāri organizē, kā arī piedalās Eiropas Tiesiskās sadarbības tīkla krimināllietās (EJN) reģionālajās sanāksmēs, kur tiek apspriesti savstarpējās atzīšanas instrumentu praktiskās piemērošanas problēmjautājumi.

Latvijā nav bijuši gadījumi, ka tiesa nebūtu atzinusi kādu ārvalsts spriedumu, apšaubot ārvalsts tiesas kompetenci. Ja tiesai rodas kādas šaubas sprieduma atzīšanā, atbilstoši starptautiskajam tiesību normu regulējumam, tā vienmēr var pieprasīt papildu informāciju.

**Delegācija**

Delegācijas vadītājs: **Dzintars Rasnačs** tieslietu ministrs

Delegācijas dalībnieki: **Anda Smiltēna** tieslietu nozares padomniece;

**Inga Melnace** tieslietu nozares padomniece.

Tieslietu ministrs Dzintars Rasnačs

Grantiņa 67036914

Ieva.Grantina@tm.gov.lv

Poiša 67036912

Arta.Poisa@tm.gov.lv

1. Š.g. 14.augustā Ministru kabineta sēdē tika izskatīta un apstiprināta Latvijas Republikas nacionālā pozīcija Nr.1 "Par priekšlikumu Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās" (Sēdes protokollēmums Nr.38#54). [↑](#footnote-ref-1)